33. schôdza NR SR - 13.deň - B. popoludní
Dátum: 2025-04-14
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

24. Ďakujem za slovo. Pani kolegyňa, ja som chcel na vás dať faktickú poznámku, ale tým, že ste spomenuli viacero vecí, a nechcem byť limitovaný dvoma minútami, tak by som chcel reagovať takto. Presne tak, ak by malo byť niečo šlabikárovým príkladom ničenia dôveryhodnosti v inštitúcie ľudí, ktorí žijú v okrese Nové Zámky, tak baterkáreň je toho absolútne dobrým príkladom. Dokonca azda tým najlepším, ktorá mne moja politická pamäť si dokáže spomenúť a vykresliť, nepamätám si lepší príklad, kde by inštitúcie jedna za druhou zlyhávali, kde by sme tak dobre videli politickú objednávku a tlaky na to, aby pečiatky bežali, ako je to teraz tu pri tejto baterkárni. Veď presne to je vlastne cieľom nášho uznesenia, aby sa vlastne povedalo, že na koľkých metroch štvorcových to bude stáť, prečo tu a ako teda to je ogazdované, lebo áno, ak idete stavať, a to vo svojich začiatkoch malo byť na rozlohe 233 ha, dneska ja už čítam správy, že to má byť na 476 ha. Čiže tam sa postupne nabaľujú tie pozemky, ktoré sa k tomu pridávajú. Ja teraz tieto čísla nechcem vydávať za presné, oni ale krásne demonštrujú tú obrovskú rozlohu toho areálu. A presne tak. Ak tam mala byť robená veľká EIA a zostalo to len pri zisťovacom konaní, tak to je hanba. Proste to je jednoducho absolútne krásny príklad toho, ako sa dá obísť a zmanipulovať zákon o posudzovaní vplyvov na životné prostredie. Áno, nemajú sa všetci stávať odborníkmi na toxikológiu, chémiu a nejaké iné disciplíny, vedy a odborné témy. Presne preto sa spoliehame na úrady, že oni tam majú tých odborníkov a tí odborníci sú tam zamestnaní, zaplatení, vyškolení, metodicky usmernení a vedia to posúdiť a presne majú vedieť, v akom procese sa to má v akom čase ocitnúť. A nestalo sa to. Ale o to väčšie ďakujem a o to väčšia pochvala aj tým ľuďom, ktorí sú v tom regióne a pokúsili sa na to poukázať napriek tomu protivetru a, áno, za mňa aj dosť nešťastnej aktivity ľudí z Republiky. Poviem to teraz úplne otvorene, pretože oni im veľkú mediálnu pozornosť, ktorú tým mohli mať na začiatku a mohli sa tie otázky dostať na svetlo sveta aj ku kompetentným, tak zabili, lenže to bolo, by som povedal, také, taká spiatočka v celom tom procese. To bolo vlastne zabrzdenie riešenia toho problému, pretože oni si na tom spravili z veľkej časti PR, a na druhej strane ale sú to presne ľudia, ktorí podávajú ruku Robertovi Ficovi a trasú sa s ním do vlády číslo päť. Vlády číslo päť Roberta Fica. To nie sú ľudia, ktorým by úprimne záležalo na tom, aby sa to riešilo. A keby aj som im krivdil, tak potom prečo uvažujú, že by išli do vlády s Robertom Ficom, pretože to neni riešenie, ísť do vlády opäť s Robertom Ficom, ktorý to nerobí takto teraz, že sa nám nejako pokazila politická kultúra. Veď on takú politickú kultúru (povedané so smiechom) má už štvrté volebné obdobie. Viac či menej, či tá váha klesala trošku nižšie, alebo bola trošku vyššie, tá váha, tá pečiatka, tá strana, tá charakteristika, to gro je tam stále to isté. Obchádzanie zákonov, lámanie zákonov cez koleno, písanie zákonov na mieru, jednoducho to sú charakteristiky vlády Roberta Fica, pokiaľ ich nezruší, ako aj sme videli množstvo odborníkov bolo povyhadzovaných počas tejto vlády. Toľko politických čistiek si táto republika, neviem, či... už... ešte z nejakej doby pamätá. Ale určite by mohli konkurovať, ak nejaké politické čistky, a to teraz ja si nepamätám (povedané so smiechom), boli za Mečiara, tak Robert Fico čo predviedol a jeho ministri v tejto vláde, tak to hravo, hravo budú konkurovať. Takže obrovská vďaka vám ľudia, ktorí sa aktívne zapájate aj ste sa zapojili a so všetkou slušnosťou a odbornosťou, ktorú ste boli schopní preukázať a doniesť do tejto problematiky, pretože, áno, vy ste príkladom toho, prečo verejnosť, prečo má zmysel, aby bola verejnosť zapojená v EIA. Je tu diskusia, spomaľujú to? Má to ísť rýchlejšie? Chceme rýchlejšie výsledky? Vynecháme tú verejnosť? Tak sa rozhodla táto vláda. A oni si spravili zákon, kde proste chcú vynechávať verejnosť z týchto zisťovacích konaní, resp. teraz myslím z posudzovania vplyvov na životné prostredie. Ale tam treba nájsť skutočnú rovnováhu. Áno, procesy sa nemajú brzdiť, sú ľudia, ktorí to zneužívajú. Ale táto problematika baterkárne v Šuranoch je krásny príklad toho, ako má význam, keď je tam zapojená verejnosť, keď sa ozve, a ako má význam vtedy, keď majú zafungovať úrady, že na tých úradoch sú odborníci a tí odborníci idú tvrdo po veci a nepodliehajú politickým tlakom, pretože áno, niektoré veci sa potrebujú rozhodnúť politicky. Ale politicky vo veci ochrany životného prostredia a zdravia ľudí? V prvom rade odborné riešenia. Spomenuli ste poslednú vec asi, ktorú teraz poviem, nejaká škoda že by mala vzniknúť investorovi v prípade, že by sa to vyhodnocovalo, posudzovalo tak, ako zákon predpokladá a ukladá. Nuž, neviem, či teraz poviem úplne presné číslo v miliónoch, ale určite nebudem ďaleko. Niekde tie práce, ktoré teraz prebiehajú, budú stáť okolo 44 mil. No to je predsa dosť veľká suma na to, aby to vláda dopredu si zvážila, že či takúto sumu ide vynaložiť. To už neni len pár tisíc zo štátneho rozpočtu – v úvodzovkách –, lebo pár tisíc pre bežného človeka je poriadny peniaz, zo štátneho rozpočtu z pohľadu to neni veľa, ale 44 mil. je už teda pekná suma. Čiže tam to malo byť dopredu zvážené. A čerešnička na záver, ak by naozaj sa prišlo na to, že tá baterkáreň nevyhovuje a že treba iného investora, nie práve tohto, tak informáciu, ktorú mám ja, tak tá informácia je taká, že mal tento investor dostať odstupné osem miliónov – a dovidenia. Z pohľadu toho všetkého čo môže spôsobiť obídenie zákona, zlého posúdenia a katastrofálnych emisií, ktoré tu môže nastať, je tá škoda osem miliónov za odstupné úplne, úplne hravo sme ju mohli zvládnuť a mohli sme ten projekt rozviazať. Samozrejme, tam sa hovorí o väčších škodách. Plánuje sa tam zamestnať 3,5-tisíc ľudí v nadväznosti na túto fabriku. Pridaná hodnota, moderná výroba batérii. Ja rozumiem týmto argumentom. Rozumiem. Ale nie za každú cenu.